Võrreldes neid kahte seisukohta torkab silma, et Maimetsa seisukoht on oluliselt  kitsam ja kategoorilisem. Kui Gilbert tunnistab faktina, et viljastumise läbi tekib inimembrüo, kellel on potentsiaal saada täiskasvanud inimeseks, siis Maimets atributeerib selle tunnistamise ühiskondlikule arvamusele, filosoofiale ja teoloogiale. Gilbert jätab viimaste otsustada ainult selle, kas omistada inimembrüole isiku staatus. Seega teeb Gilbert selget vahet teadusliku fakti ja teoloogilis-filosoofilise otsustuse vahel - fakti vahel, et inimorganism tekib viljastumisel, ja otsustuse vahel, kas  omistada sellele isiku staatus. Maimets sellist eristust ei tee. Teiseks, kui Gilbert osutab, et on mõned teadlased, kes ei omista embrüole enne gastrulatsiooni isegi individuaalsust, siis Maimets kuulutab individuaalsuse puudumist lõpliku vaieldamatu tõena.